CELEX: 32020R1290
Language: hu
Date: 2020-09-09 00:00:00
Title: A Bizottság (EU) 2020/1290 végrehajtási rendelete (2020. szeptember 9.) egyes áruk Kombinált Nómenklatúra szerinti besorolásáról

16.9.2020   
               
               
                  HU
               
               
                  Az Európai Unió Hivatalos Lapja
               
               
                  L 302/14
               
            
         A BIZOTTSÁG (EU) 2020/1290 VÉGREHAJTÁSI RENDELETE
         (2020. szeptember 9.)
         egyes áruk Kombinált Nómenklatúra szerinti besorolásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
         mivel:
         
                     (1)
                  
                  
                     A 2658/87/EGK tanácsi rendelet (2) mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.
                  
               
                     (2)
                  
                  
                     A 2658/87/EGK rendelet meghatározza a Kombinált Nómenklatúra értelmezésére vonatkozó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul, vagy azt bármilyen további albontással egészíti ki, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.
                  
               
                     (3)
                  
                  
                     Az említett általános szabályok értelmében a mellékletben szereplő táblázat (1) oszlopában leírt árukat a táblázat (2) oszlopában feltüntetett KN-kód alá kell besorolni a (3) oszlopban kifejtett indokok alapján.
                  
               
                     (4)
                  
                  
                     Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseivel összhangban nem álló kötelező érvényű tarifális felvilágosítást a jogosult – a 952/2013/EU rendelet 34. cikkének (9) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.
                  
               
                     (5)
                  
                  
                     Az e rendeletben előírt intézkedések összhangban vannak a Vámkódexbizottság véleményével,
                  
               ELFOGADTA EZT A RENDELETET:
         
            1. cikk
            A melléklet táblázatának (1) oszlopában leírt árukat a Kombinált Nómenklatúrában a táblázat (2) oszlopában megjelölt KN-kód alá kell besorolni.
         
         
            2. cikk
            Az e rendelet rendelkezéseivel összhangban nem álló kötelező érvényű tarifális felvilágosítás – a 952/2013/EU rendelet 34. cikkének (9) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.
         
         
            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ez a rendelet teljes egészében kötelező és közvetlenül alkalmazandó valamennyi tagállamban.
         
         
            Kelt Brüsszelben, 2020. szeptember 9-én.
            
               
                  a Bizottság részéről,
               
               
                  az elnök nevében,
               
               Gerassimos THOMAS
               
                  Főigazgató
               
               
                  Adóügyi és Vámuniós Főigazgatóság
               
            
         
         
            (1)  HL L 269., 2013.10.10., 1. o.
         
         
            (2)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).
      
      
         
            MELLÉKLET
            
                        Árumegnevezés
                     
                     
                        Besorolás (KN-kód)
                     
                     
                        Indokolás
                     
                  
                        (1)
                     
                     
                        (2)
                     
                     
                        (3)
                     
                  
                        Fa lécek több bükk- vagy nyírfalemez rétegből, 480 mm és 1 960 mm közötti hosszúságú, 25 mm és 105 mm közötti szélességű, vastagsága kb. 10 mm.
                        A léceket hántolták, laminálták, ragasztással összeállították és bevonták. A lécek élei lekerekítettek, alakjuk lehet egyenes vagy ívelt. Magas teherbírás és hajlítószilárdság jellemzi őket.
                        Rendeltetésük szerint bármilyen további megmunkálás nélkül beszerelhetők ágykeretekbe, karosszék- vagy kanapévázakba.
                        Lásd a képet.  (*1)
                        
                     
                     
                        4421 99 99
                     
                     
                        A besorolást a Kombinált Nómenklatúra értelmezésére vonatkozó 1. és 6. általános szabály, valamint a 4421, a 4421 99 és a 4421 99 99 KN-kód szövege határozza meg.
                        A 9401 vagy a 9403 vtsz. alá bútoralkatrészként történő besorolás kizárt, először is azért, mert nem állapítható meg, hogy a léceket kizárólag/kifejezetten csak a 9401 vtsz. vagy a 9403 vtsz. alá tartozó termékek vázába lehet beszerelni. A 94. árucsoportba csak akkor tartoznak a 9401 és a 9403 vtsz. alá tartozó áruk alkatrészei, ha azokról alakjuk vagy más különleges jellemzőjük alapján megállapítható, hogy kizárólag vagy elsősorban az említett vámtarifaszámok alá tartozó árucikkek alkatrészeiként tervezték őket (lásd még a HR Magyarázat (HRM) 94. árucsoporthoz tartozó magyarázatát az alkatrészekre vonatkozóan).
                        Másodszor a lécek nem egy ágy, karosszék vagy kanapé alkatrészei, hanem ezek kereteibe vagy vázába történő beszerelésre szánták őket, a 9404 vtsz. alá tartozó ágybetét alkatrészei. A 94. árucsoporthoz tartozó Megjegyzések 3. B) pontja alapján a külön vám elé állított ágybetétek nem sorolhatók be többek között a 9401 vagy a 9403 vtsz. alá tartozó áruk alkatrészeiként. Mivel a 9404 vtsz. alá alkatrészek nem, csak teljes termékek tartoznak, az alá a vámtarifaszám alá történő besorolás szintén kizárt.
                        A lécek objektív jellemzőik (összeillő méretek, lekerekített élek, felületkezelés, magas teherbírás és hajlítószilárdság) alapján keretek alkotórészeiként azonosíthatók. Megmunkálásuk módja másik vámtarifaszám alá tartozó árucikkek (réteges faáruk) lényeges jellemzőit határozza meg (lásd még a HR Magyarázat 4412 vámtarifaszámhoz tartozó magyarázata második bekezdését). Ezért a 4412 vtsz. alá, réteges faáruként történő besorolás kizárt.
                        A léceket ezért alapanyaguk alapján a 4421 99 99 KN-kód alá kell besorolni más faáruként.
                     
                  
               
            
               (*1)  A kép csupán tájékoztató jellegű.